
A szupergeneráció: A szuperhős műfaj történetmesélése a klasszikus hősi narratíván túl. Percepcióvizsgálat a The Boys című sorozat alapján

Az elmúlt években tömegszámra érkező szuperhős produkciók javában ellepték nem csupán a mozivásznakat, de a streaming-platformok kínálatát is. Az univerzumtól és gyártótól független történetek gyakran ugyanazzokkal az eszközökkel és narrációs technikákkal mesélik el az aktuális hős útját, ezzel pedig méltán szembesülhetnek a repetitivitás kritikájával. 
Az Amazon Prime Video The Boys című sorozata az utóbbi évek pozitív csalódása, ami a műfajjal való kísérletezgetést illeti, hiszen bátran él nem csupán a paródia, de a nyers önirónia és cinizmus eszközeivel egyaránt. A dolgozat célja megvizsgálni, hogy a klasszikus hősi narratíva mellőzése miképp tudja értékesebbé tenni a szuperhős-zsánert, illetve mit nyújt azoknak, akik a műfaj rajongóinak számítanak. 
Egy fókuszcsoportos kutatás mentén vizsgálom olyan személyek percepcióját, akik aktívan fogyasztanak szuperhős-tartalmakat, illetve azokét, akik csupán a The Boys által érdekeltek a műfajban. Ezek eredményeképp kirajzolódik, hogy miképp alakíthatják a hasonló tartalmak a fogyasztói attitűdöket és választ kapunk a kérdésre, miszerint befolyásolhatja-e a parodisztikus elemek gyakoribb implementációja a szuperhős műfaj jövőbeli potenciáját?



